钦定古今图书集成/明伦汇编/宫闱典/第027卷 > 宋
## 钦定古今图书集成/明伦汇编/宫闱典/第027卷 > 宋

### 太祖建隆元年秋八月甲申立琅邪郡夫人王氏为皇后

按《宋史太祖本纪》云云。按《礼志》：建隆元年，立琅邪
郡夫人王氏为皇后，命所司择日备礼册命。自后凡
制书云册命者，多不行册礼，后妃皆写册命告身，以
金花龙凤罗纸金涂褾袋，有司进入，学士院草制，宣
于正殿。近臣牧守宗室皆修贡礼，群臣拜表称贺。又
诣内东门奉笺贺皇后。

建隆三年。夏。四月乙巳。追册夫人贺氏为皇后
按《宋史太祖本纪》云云。

### 乾德元年十二月甲申皇后王氏崩

按：《宋史太祖本纪》云云。

乾德二年春三月辛丑，遣摄太尉光义奉册宝上皇
后贺氏谥曰《孝惠》，王氏谥曰《孝明》。

按：《宋史太祖本纪》云云。

### 太宗太平兴国元年十一月甲子追册故尹氏为淑德皇后越国夫人符氏为懿德皇后

按：《宋史太宗本纪》云云。

### 雍熙元年十二月壬辰立德妃李氏为皇后

按：《宋史太宗本纪》云云。

### 至道三年二月真宗即位五月丁亥立秦国夫人郭氏为皇后六月乙巳追册莒国夫人潘氏为皇后谥庄怀

按：《宋史真宗本纪》云云。

### 真宗景德四年皇后郭氏崩

按《宋史真宗本纪》：景德四年夏四月辛巳，皇后郭氏
崩。五月辛亥，有司上大行皇后谥曰庄穆。六月乙卯，
葬庄穆皇后。秋七月丁卯，庄穆皇后祔别庙。八月丁
未，中书门下言，“庄穆皇后祥除已久，秋宴请举乐。不
允。”

### 大中祥符五年十二月丁亥立德妃刘氏为皇后

按《宋史真宗本纪》云云。按《礼志》：“真宗册德妃刘氏
为皇后，不欲令藩臣贡贺，不降制于外庭，止命学士
草词付中书。”

### 仁宗天圣二年十二月乙巳立皇后郭氏辛亥加恩百官

按：《宋史仁宗本纪》云云。

### 明道二年十一月追册美人张氏为皇后十二月废皇后郭氏

按《宋史仁宗本纪》：明道二年十一月“乙丑，追册美人
张氏为皇后。十二月乙卯，废皇后郭氏为净妃，玉京
冲妙仙师，居长宁宫。御史中丞孔道辅率谏官御史，
大呼殿门请对，诏宰相告以皇后当废状。”

### 景祐元年立皇后曹氏因定册皇后之仪

按《宋史仁宗本纪》，景祐元年九月甲辰，诏立皇后曹
氏。十一月己丑，册曹氏为皇后。按《礼志》：仁宗册皇
后曹氏，其册制如皇太子，玉用珉玉五十，简匣依册
之长短。宝用金，方一寸五分，高一寸，其文曰“皇后之
宝”，盘螭纽绶并缘。册宝法物，约旧制为之，匣盝并朱
漆金涂银装，其礼与《通礼》异。不立仗，不设县。前一日，
守宫设次于朝堂，设册宝使副次于东门外，命妇次
于受册宝殿门外，设皇后受册宝位于殿庭阶下，北
向。奉礼设册宝使位于内东门外，副使、内侍位于其
南，差退，东向；北上册宝案位于使前，南向。又设内给
事位于北厢，南向。其日，百官常服早入次，礼直官、通
事舍人先引中书令、侍中、门下侍郎、中书侍郎及奉
册宝官、执事人绛衣介帻，诣垂拱殿门就次，以俟册
降。礼直官、通事舍人分引宰臣、枢密、册宝使副百官
诣文德殿立班，东西相向。内侍二员自内承旨降皇
后册宝，出垂拱殿，奉册宝官俱搢笏，率执事人。礼直
官导中书侍郎押册，中书令后从，门下侍郎押宝，侍
中后从，由东上阁门出至文德殿庭，权置礼直官，通
事舍人引使、副就位，次引侍中于使前西向称“有制。”
典仪曰：“再拜。”赞者承传，使、副在位官皆再拜。宣曰：“赠尚书令冀王曹彬孙女册为皇后，命公等持节展礼。”
使、副再拜，侍中还位。门下侍郎帅主节者诣使东北，
主节以节授门下侍郎，门下侍郎执节授册使，册使
跪受，兴，付主节幡，随节立于使左。次引中书令、侍中
诣册宝东北，西向立。中书侍郎引册案立于中书令
右，中书令取册授册宝使，册宝使跪受，兴，置于案。中
书令、中书侍郎退复班。门下侍郎引宝案于侍中之
右，取宝授册宝使如上仪，退复位。典仪赞：“拜讫”，礼直
官、通事舍人引使副押册宝，持节者前导，奉册宝官
奉舁授卫如式，以次出朝堂门，诣内东门，附内臣入
进，内臣引内外命妇入就位。内侍诣阁，请皇后服袆
衣，册宝至，使、副俱东向，内给事前北向跪称：“册宝使
李迪、副使王随奉制授皇后册宝。”俛伏，兴，退复位。内
给事入诣受册宝殿门皇后前跪奏讫，内侍进诣使
前，西面跪受册宝，以授内谒者监，使退复位。内谒者
监主当内臣持册宝入内东门，内侍从之，以次入诣
殿庭。内侍赞引皇后降立庭中，北向位。内侍跪取册，
次内侍跪取宝，兴，立皇后右，少前，西向。内侍二员进
立皇后左，少前，东向。内侍称“有制。”内侍赞皇后再拜。
内侍奉册进授皇后，皇后受以授内侍。次内侍奉宝
亦然。复赞再拜。讫。导皇后升坐。内臣引内外命妇称
贺如常仪。礼毕。内侍导皇后降坐。内臣还阁。内外命
妇班退。皇后易常服谢皇帝皇太后用常礼。百官诣
东上阁门表贺。

景祐二年十一月戊子，废后郭氏薨。

按：《宋史仁宗本纪》云云。

景祐三年春三月壬辰，追复郭氏为皇后。丁酉，葬皇
后郭氏。

按：《宋史仁宗本纪》云云。

### 庆历二年五月壬子减皇后及宗室妇郊赐之半

按：《宋史仁宗本纪》云云。

### 至和元年追册贵妃张氏为皇后

按《宋史仁宗本纪》：至和元年“春正月癸酉，贵妃张氏
薨，辍视朝七日，禁京城乐一月丁丑，追册为皇后，赐
谥温成。秋七月丁卯，立温成园。冬十月丁酉，葬温成
皇后。丙午，温成皇后神主入庙。十一月甲子，出太庙，
禘祫时飨及温成皇后乐章，肄于太常。”

### 嘉祐八年夏四月壬申英宗即位庚子立京兆郡君高氏为皇后

按：《宋史英宗本纪》云云。

### 英宗治平四年正月神宗即位二月乙酉初御紫宸殿立向氏为皇后

按：《宋史神宗本纪》云云。

### 哲宗元祐五年太皇太后诏以皇帝纳后令翰林学士御史中丞两省太常礼官检详古今六礼行之

按：《宋史哲宗本纪》不载。按《礼志》：“元祐五年秋八月，
太皇太后诏，以皇帝纳后，令翰林学士、御史中丞两
省与太常礼官检详古今六礼沿革，参考通礼典故，
具为成式。群臣又议勘昏，御史中丞郑雍等请不用
阴阳之说，吕大防亦言不可，太后纳之。”

元祐六年八月己丑，三省进《纳后六礼仪制》。

按《宋史哲宗本纪》云云。按《礼志》：元祐六年八月三
省枢密院言：“六礼：命使纳采、问名、纳吉、纳成、告期。差
执政官摄太尉充使，侍从官或判宗正官摄宗正卿
充副使。以旧尚书省权为皇后行第。纳采、问名同日。
次日纳吉、纳成、告期。纳成用谷圭为贽，不用雁。请期
依《开宝礼》改为告期。”“亲迎为命使奉迎。纳采前择日
告”天地宗庙，皇帝临轩发册，同日，先遣册礼使、副，次
遣奉迎使，令文武百官诣行第班迎。又言：“据《开元礼》，
纳采问名合用一使，纳吉、纳成各别日遣使。今未委
三礼共遣一使，或各遣使，又合依发册例立仗。”诏各
遣使，文德殿发制，依发册立仗。

元祐七年正月，诏尚书左丞撰册文，学士院上《六礼》
辞语。三月，礼部、太常上《纳后仪注》。四月，命吕大防等
为皇后六礼使。五月，册皇后。

按《宋史哲宗本纪》，元祐七年夏四月己未，立皇后孟
氏。甲子，命吕大防为皇后六礼使，五月戊戍，御文德
殿册皇后。按《礼志》：元祐七年正月，诏尚书左丞苏
颂撰册文并书，学士院上六礼辞语。其纳采制文曰：
太皇太后曰咨某官封姓名，浑元资始，肇经人伦，爰
及夫妇，以奉天地宗庙社稷。谋于公卿，咸以为宜率
由”旧典。今遣使持节太尉某、宗正卿某，以礼纳采。其
答文曰：太皇太后嘉命，访婚陋族，备数采择。臣之女
未闲教训，衣履若而人，钦承旧章，肃奉典制。某官封
粪土臣姓某稽首再拜，承制诏问名。”制曰：“两仪合德，
万物之统，以听内治，必咨令族，重宣旧典。今遣使持
节某官以礼问名。”答曰：“使者重宣中制，问臣名族：臣
女夫妇所生，先臣故某官之遗微孙，先臣故某官之
遗曾孙，先臣故某官之遗孙，先臣故某官之外孙女，
年若干，钦承旧章，肃奉典制《纳吉。制》曰：“人谋龟筮，同
符元吉，恭顺典礼，今使某官以礼纳吉。”答曰：“使者重宣中制，臣陋族卑鄙，忧惧不堪，钦承旧章，肃奉典制
《纳成。制》曰：“咨某官某之女，孝友恭俭，实维母仪，宜奉
宗庙，永承天祚，以黝𫄸谷圭六马，以章典礼，今使某
官，以礼纳成。”答曰：“使者重宣中制，降婚卑陋，崇以上
公，宠以丰礼，备物典策，钦承旧章，肃奉典制，告期制
曰：‘谋于公卿，大筮元龟，罔有不臧。吉日惟某月某甲
子可迎。率遵典礼，今遣某官，以礼告期’。”答曰：“使者重
宣中制，以某月某甲子吉日告期。臣钦承旧章，肃奉
典制，奉迎。”制曰：“礼之大体，钦顺重正，其期维吉，典图，
是若。今遣某官，以礼奉迎。”答曰：“使者重宣中制，今日
吉辰，备礼以迎。蝼蚁之族，猥承大礼，忧惧战悸。钦率
旧章，肃奉典制。馀如式。”三月，礼部、太常寺上《纳后仪
注》，发《六礼》制书。太皇太后御崇庆殿，内外命妇立班
行礼毕，内给事中出殿门，置《六礼》制书案上。出内东
门，礼直官、通事舍人引由宣祐门至文德殿后门入，
权置案于东上阁门，命使、纳采、问名文德殿，宰臣、亲
王、执政官、宗室百僚、大小使臣易朝服，乐备而不作，
班定，内给事奉制书案置横街北稍东，西向北上。礼
直官、通事舍人引门下、中书侍郎，次引使、副就横街
南承制位，北向东上。内给事诣使者东，北面称“太皇
太后有制”，典仪曰“再拜”，在位官皆再拜。宣制曰“皇帝
纳后，命公等持节行礼。”典仪曰“再拜”，使、副皆再拜。授
制书讫，典仪曰“再拜”，在位官皆再拜。礼直官、通事舍
人、太常博士引使、副从制案出，载于油络网犊车。出
宣德门，鼓吹备而不作。至皇后行第大门外，令史二
人对，奉制案立，主人立大门内。傧者立主人之左，北
面进受命，出曰：“敢请事。”使者曰：“某奉制纳采。”傧者入
告，主人曰：“某之女若而人，既蒙制访，臣某不敢辞。”傧
者出告，入引主人出大门外，再拜。使者先入，使者曰：
“太皇太后制。”主人再拜。宣制书毕，主人再拜受讫，主
人进表讫，再拜。使者出问名同上仪。使者曰：“将加卜
筮，奉制问名。”主人曰：“臣某之女若而人，既蒙制命，臣
某不敢辞。”命使纳吉、纳成、告期，并同命使纳采、问名
仪。纳吉使者曰：“请加卜筮，占曰从制，使某纳吉。”主人
曰：“臣某之女若而人，龟筮云吉，臣预有焉。臣某谨奉
典制告期。”使者曰：“某奉制告期。”主人曰：“臣某谨奉典
制。”以上纳吉、纳成、告期、请见、授制、接表，并如纳采仪。
临轩，命使册后及奉迎于文德殿。百官朝服，皇帝常
服，乘辇至殿后阁。侍中奏：“中严外办。”乃服通天冠、绛
纱袍，乘辇出自西房，降辇即御坐。两省官及侍制、权
侍郎、观察使以上分东西入殿门，各就位，东西相向
立。奉宝置御坐前，奉宣后册由东上阁门出，至文德
殿庭横行，典仪曰“拜”，在位官皆再拜。使、副受册，宣制
曰：“册某氏为皇后，命公等持节展礼。”典仪曰“拜”，使、副
再拜受册宝讫，典仪赞百官再拜。宣制曰：“太皇太后
制命公等持节奉迎皇后。”典仪赞使副再拜受节，又
赞百官再拜。侍中奏礼毕解严，百官再拜出，皇帝常
服还内。册宝至皇后行第，如纳采仪。使者曰：“某奉制，
授皇后备物典册。”皇后受册宝，内外命妇序立如仪。
主人以书奉使者奉迎，百官常服，班宣德门外行第。
傧者请使者曰：“某奉制，以礼奉迎。”傧者入告，主人曰：
“臣某谨奉典制。”傧者出告，入引主人出大门外，再拜。
使者先入，曰：“有制。”主人再拜。使者宣制毕，主人再拜
受制答表，又再拜。姆导皇后尚宅前，引升堂，出立房
外。典仪赞使副再拜，使者曰：“令月吉日，某等承制，以
礼奉迎。”内侍受以入，使、副退，主人以书授使者，奉于
司言，受以奏闻。皇后降立堂下，再拜讫，升堂。主人升
自东阶，西向曰：“戒之戒之，夙夜无违命！”主人退，母进
西阶上，东向，施衿结帨，曰：“勉之戒之，夙夜无违命。”皇
后升舆至中门，升车出大门，使、副及群臣前引。将至
宣德门，百官、宗室班迎，再拜讫，分班。皇后入门，鸣钟
鼓，班迎官退，迺降车入次。升舆，入端礼门、文德殿、东
上阁门，出文德殿后门，入至内东门，内降舆，司舆前
导，诣福宁殿门大次以俟。晡后，皇后车入宣德门，侍
中版奏：“请中严。”内侍转奏，皇帝服通天冠、绛纱袍，御
福宁殿。尚宫引皇后出次，诣殿庭之东，西向立。尚仪
跪奏：“外办”，请皇帝降坐，礼迎。尚宫前引诣庭中之西，
东面揖皇后以入，导升西阶，入室，各就榻前立。尚食
跪奏具，皇帝揖皇后皆坐。尚食进馔，食三饭，尚食进
酒，受爵饮，尚食以馔从，再饮如初，三饮用巹。如再饮。
尚仪跪奏礼毕俱兴。尚宫请皇帝御常服，尚寝请皇
后释礼服入幄。次日，以礼朝见太皇太后，皇太后参
皇太妃，如宫中之仪。诏从之。四月，太皇太后手书曰：
“皇帝年长，中宫未建，历选诸臣之家，以故侍卫亲军
马军都虞候、赠太尉孟元孙女为皇后。”制诏六礼：尚
书左仆射兼门下侍郎吕大防摄太尉，充奉迎使，同
知枢密院事韩忠彦摄司徒副之；尚书左丞苏颂摄
太尉，充发册使，签书枢密院事王岩叟摄司徒副之；
尚书左丞苏辙摄太尉，充告期使，皇叔祖同知大宗
正事宗景摄大宗正卿副之；皇伯祖判大宗正事高

部尚书刘奉世摄宗正卿副之；翰林学士梁焘摄太
尉，充纳采、问名使，御史中丞郑雍摄宗正卿副之。五
月甲午，行纳采、问名礼。丁酉，行纳吉、纳成、告期礼。戊
戌，帝御文德殿，发册及命使奉迎皇后。己亥，百官表
贺于东上阁门，次诣内东门贺太皇太后，又上笺贺
皇太后、贺皇太妃。皇后择日诣景灵宫行庙见礼。

### 绍圣三年九月乙卯废皇后孟氏为华阳教主玉清妙静仙师赐名冲真

按：《宋史哲宗本纪》云云。

### 元符二年九月丁未立贤妃刘氏为皇后丙寅御文德殿册皇后

按：《宋史哲宗本纪》云云。

元符三年正月，徽宗即位。二月丁未，立顺国夫人王
氏为皇后。

按：《宋史徽宗本纪》云云。

### 徽宗崇宁二年六月壬子册王氏为皇后

按：《宋史徽宗本纪》云云。

### 大观二年九月癸酉皇后王氏崩冬十一月乙丑上大行皇后谥曰靖和十二月壬寅陪葬靖和皇后于永裕陵

按：《宋史徽宗本纪》云云。

大观四年，立贵妃郑氏为皇后。议礼局重定临轩命
册之制。

按《宋史徽宗本纪》。大观四年。冬十月丁酉。立贵妃郑
氏为皇后。按《礼志》。大观四年。册贵妃郑氏为皇后。
议礼局重定仪注，临轩册使。皇帝御文德殿，服通天
冠。绛纱袍。百官朝服，陈黄麾细仗，依古用宫架。册使
出殿门，依近仪不乘辂。权以穆清殿为受册殿。其日
皇后服袆衣。其奉册宝授皇后皆用内侍。受册讫，皇
后上表谢皇帝，内外命妇立班称贺，群臣入殿贺皇
帝，于内东门上笺贺皇后。其上礼仪注，乞依进马条
令施行。其会群臣及皇后会外命妇仪注，并依《开元》
《开宝礼》。受册之殿陈宫架，用女工，升降行止，并以乐
节，而别定乐名、乐章。皇后上表乞免受册，排黄麾仗
及乘重翟车，陈小架、卤簿等，而于延福宫受册。其朝
谒景灵宫亦止依近例云。

### 政和元年诏定皇后卤簿

按：《宋史徽宗本纪》不载。按《仪卫志皇后卤簿》，“政和
元年，诏皇后受册，排黄麾仗及重翟车陈小驾卤簿
后，谦避。于是诏延福宫受册仍旧，而小驾卤簿，端礼
门外黄麾仗，紫宸殿臣僚称贺上礼并罢。其景灵宫
朝谒则依近例。”

政和三年，追册贵妃刘氏为皇后，议礼局因上皇后
卤簿及车舆之制。

按《宋史徽宗本纪》，政和三年九月戊戌，追册贵妃刘
氏为皇后，谥曰明达。按《仪卫志》：“政和三年，议礼局
上皇后卤簿之制，清游队旗一，执一人，引二人，夹二
人，并骑。金吾卫折冲都尉一员，骑执䂍，槊二人，夹，领
四十骑，执槊二十人，弩四人，横刀一十六人。次虞候
佽飞三十八骑。次内仆、内仆丞各一员，各书令史二
人”，并骑。次正道黄麾一，执一人，夹二人，并骑。次左右
厢黄麾仗，厢各三行，行一百人：第一行，短戟五色氅；
第二行，戈五色氅；第三行，仪锽五色幡。左右领军卫、
左右威卫、左右武卫、左右骁卫、《左右卫》等各三行，行
二十人，各帅兵官六人领，内左右领军卫帅兵官各
三人，各果毅都尉一员检校，各一人步从，左右领军
卫《绛引旗》，引前掩后各六。次内谒者监四人，给事内
常侍、内侍各二人，并骑。内给使各一人，步从。次内给
使一百二十人。次偏扇、圆扇、方扇各二十四。次香镫
一。次执擎内给使四人，在重翟车前。次重翟车，驾青
马六，驾士二十四人，行障六，坐障三，夹车并宫人执。
次内寺伯二人，骑，领寺人六人，分左右，夹重翟车。次
腰舆一，舆士八人，团雉尾扇二，夹舆。次大伞四，大雉
尾扇八，锦花盖二，小雉尾扇、朱画团扇各十二，锦曲
盖二十，锦六柱八扇。自腰舆以下，并内给使执。次宫
人车。次绛麾二，各一人执。次正道后黄麾一，执一人，
夹二人，并骑。次供奉宫人。次厌翟车驾赤骝，翟车驾
黄骝，安车驾赤骝各四，驾士各二十四人。四望车、金
根车，各驾牛三，驾士各一十二人。次左右厢各置牙
门一，每门执二人，夹四人，一在前黄麾前，一在后黄
麾后。次左右领军卫每厢各一百五十人执殳，帅兵
官四人检校。次左右领军卫、折冲都尉各一员检校
殳仗，各一人骑后，次后殳仗。内正道置牙门一，每门
监门检校二人，骑，每厢各巡检校尉一员，骑。来往检
校前后部鼓吹，金钲㧏鼓、大鼓、长鸣、中鸣铙吹、羽葆
鼓吹、节鼓、御马，并减大驾之半。按《舆服志》：“皇后之
车，唐制六等，一曰重翟，二曰厌翟，三曰翟车，四曰安
车，五曰四望车，六曰金根车。宋因之，初用厌翟车。其
制，箱上有平盘，四角曲阑，盘两”壁纱窗，龟文、金凤翅，
前有虚匮，香炉、香宝，绯绣幰衣、络带、门帘，三辕凤首画梯，推竿。行马，绯缯裹索。驾六马，金铜面缨，辔铃，攀
绯屉。驾士三十人，武弁、绯绣衫。常出止用正副金涂
银装白藤舆各一，上覆棕榈屋，饰以凤辇，官服同乘
舆、平头辇之制。徽宗政和三年，议礼局上皇后车舆
之制：重翟车，青质，金饰诸末，间以五采轮，金根朱牙。
其箱饰以重翟羽，四面施云凤孔雀，刻镂龟文。顶轮
上施金立凤耀叶。青罗幰衣一，紫罗画云龙络带二，
青丝络网二，紫罗画帷一，青罗画云龙夹幔二。车内
设红褥及坐。横辕上施立凤八，香匮设香炉、香宝。香
匮饰以螭首，前后施帘。长辕三，饰以凤头，青缯裹索。
驾青马六马有铜面，插翟羽，鞶缨攀胸，铃拂，青屉，青
包尾。若受册谒景灵宫则乘之。厌翟车，赤质，其箱饰
以次翟羽；紫幰衣，红丝络网，红罗画络带，夹幔锦帷，
馀如重翟车。驾赤骝四；若亲蚕则乘之。翟车，黄质，其
车侧饰以翟羽；黄幰衣，黄丝络网，锦帷络带，馀如重
翟车，驾黄骝四。安车，赤质，金饰，间以五采，刻镂龟文。
紫幰衣，锦帷络带，红丝络网，前后施帘。车内设褥及
坐。长辕三，饰以凤头，驾赤骝四。凡驾马鞶缨之饰，并
从车质。《四望车》，朱质，青幰衣，馀同安车，驾牛三。《金根
车》，朱质，紫幰衣，馀同安车，驾牛三。自重翟车以下，备
卤簿，则皆以次陈设。藤舆，金涂银装，上覆棕榈，屋以
龙饰。常行之仪则用之。

### 宣和三年夏四月丙寅贵妃刘氏薨五月甲辰追册贵妃刘氏为皇后谥曰明节

按：《宋史徽宗本纪》云云。

宣和七年十二月庚申，徽宗诏皇太子嗣位。辛酉，即
皇帝位。壬戌，立妃朱氏为皇后。

按：《宋史徽宗本纪》云云。

### 高宗建炎元年五月癸巳遥尊帝母韦贤妃为宣和皇后遥立嘉国夫人邢氏为皇后

按：《宋史高宗本纪》云云。

### 绍兴十二年皇后邢氏崩于五国城

按《宋史高宗本纪》，“绍兴十二年夏四月辛巳，皇后邢
氏崩。讣初至，六月甲子，命侍从、台谏、礼官杂议权奉
攒宫。戊辰，以万俟卨为攒宫按行使。秋七月丁酉，上
皇后谥曰懿节，祔神主于别庙。八月己丑，帝易缌服
奉迎徽宗及显肃、懿节二后梓宫至，奉安于龙德别
宫。九月乙未，以孟忠厚为枢密使，充攒宫总护使。冬”
十月，丙寅，权攒徽宗皇帝及显肃皇后于会稽永固
陵。懿节皇后祔。

绍兴十三年闰月己丑，立贵妃吴氏为皇后。

按《宋史高宗本纪》云云。按《礼志》：绍兴十三年闰四
月十七日“册贵妃吴氏为皇后。前期于文德殿内设
东西房、东西阁，凡香案、宫架、册宝幄次、举麾位、押案
位、权置册宝褥位、受制承制宣制位、奉节位、赞者位、
奉册宝位、举册举宝官位及文武百僚应行事官执
事官位，皆仪鸾司、太常典仪分设之，以俟临轩发册。”
其日质明，皇帝服通天冠、绛纱袍，出西阁。协律郎举
麾，奏《乾安》之乐，皇帝降辇即御坐，乐止。册使副以下
应在位官皆再拜。侍中宣制曰：“册贵妃吴氏为皇后，
令公等持节展礼。”册使副再拜。参知政事以节授册
使，册使跪受，以授掌节者。中书令以册授册使，侍中
以宝授副使，并权置于案。册使副以下应在位官皆
再拜。册使、押册、副使、押宝、持节者前导，《正安之乐》作，
出文德殿门乐止。至穆清殿门外幄次，权置以俟。皇
后首饰袆衣出阁，协律郎举麾，《坤安》之乐作，皇后至
殿上中间，南向立定，乐止。册使副就内给事前东向
跪称：“册使副姓某，奉制授皇后，备礼典册。”内给事入，
诣皇后前，北向奏讫，册使举册授内侍，内侍转授内
谒者监；副使举宝授内侍，内侍转授内谒者监。掌节
者以节授掌节内侍，内侍持节前导，册宝并案进行，
入诣殿庭，册宝初入门，《宜安之乐》作，至位乐止。皇后
降自东阶，至庭中北向位。初行《承安》之乐作，至位乐
止。皇后再拜。举册官搢笏，跪举册，读册官搢笏跪宣
册。内谒者监奉册进授皇后，皇后受以授司言，又奉
宝进授皇后，皇后受以授司宝司言。司宝置册宝于
案，奉册宝官并举案官俱搢笏，举册宝并案，兴，诣东
阶之东，西向位，置定。皇后初受册宝，《成安》之乐作，受
讫，乐止。皇后再拜，礼毕。按《仪卫志》，皇后仪卫，惟东
都。《政和礼》有卤簿，他无卤簿之名，惟曰仪卫而已。中
兴后，皇太后既尚简素，后尢简焉。出入朝谒宫庙，用
应奉御辇官一员，人吏三人。供应六十三人，内人员
十五人，头帽、紫罗四䙆单衫、金涂银柘枝腰带。肩擎
辇官四十八人，悫头、绯罗单衫、金涂海捷腰带，紫罗
表夹，三襜裶罗看带。次供应十四人，内人员一人，服
同上；惟《海捷》带。辇官一十三人，服同肩擎官，惟行狮
带。都下五十四人，内人员一人，帽、服同前；辇官五十
三人，服同上辇官，惟“云鹤带。”

按《南渡宫禁典仪》，册皇后仪：“先一日，宣押翰林学士
锁院草册后制词，赐学士润笔金二百两。次日，百官
听宣布。皇后三辞，不允，差官奏告天地、宗庙、社稷、诸陵。太史局择日，先期命有司陈设。至日早，文武百僚
集于大庆殿门外，节次赞引执事官入立班定，皇帝
自内服悫头、红袍、玉带、靴，入幄，更服通天冠、绛纱袍。”
礼部侍郎奏：“中严外办。”礼仪使俛伏跪称：“礼仪使臣
某言，请皇帝发册。”馀与《德寿宫》上册宝礼仪并同。侍
中诣御坐前躬承旨讫，降东阶立，称有制，皆再拜。太
傅、太保躬身。侍中宣制曰：“册妃某氏立为皇后，命公
等持节展礼。”太傅、太保再拜。参政帅掌节者脱节衣
诣太傅位，掌节者以节授参政，参政奉节西向，以节
授太傅，太傅受讫，以节授掌节者。次中书令以册授
太傅，太傅受讫，置于案。次侍中转宝授太保，并如前
仪，复位，并再拜。持节者前导册宝进行，太傅押册，太
保押宝，《正安乐》作，由中道出文德殿东偏门，乐止。掌
节者加节衣，至穆清殿外幄次。初册宝出门，礼仪使
至御坐前，跪奏：“礼仪使臣某言，礼毕。”内侍承旨索扇，
扇合，帘降，鸣鞭，协律郎举麾，鼓柷，《乾安》乐作，皇帝降
坐，入东房，戛敔，乐止。侍中版奏：“解严。”是日至穆清殿，
设乐架、黄麾仗。皇帝常服，乘金龙肩舆，至穆清殿后
两阁，内命妇等应陪者列奉从。至阁内，侍中版奏：“中
严”，外办。应行事、执事官各就门外位立定，持节者立
于左，内命妇各就位。皇后首饰、袆衣，内侍引司言，司
言引尚宫，尚宫引皇后出阁，协律郎举麾，《坤安乐》作，
由西房至殿上，南向立定，乐止。礼直官引太傅、太保
就内给事诣皇后前跪奏如前。次太傅以册授内侍，
内侍受册，举册官奠册、举册、举案，俱诣内谒者监位，
以册授内谒者监，受册奠讫。次太保转宝授内谒者
监，如前仪。掌节者脱节衣，节授掌节。内侍前导册宝
进行入殿门，内谒者监、都大主管后从，以次入殿，《宜
安乐》作，至位，乐止。尚宫引皇后自东阶至殿下中褥
位，北向，《承安乐》作，至位，乐止。举册宝官并案进于皇
后之右，少前，西向跪奠讫，内侍称“有制。”后再拜。读册
官跪宣册文，后又再拜。次内谒者监奉册授皇后，皇
后受讫，以授司言；次奉宝授皇后，皇后受讫，乐止。皇
后再拜退。内侍以谢皇太后笺授皇后，皇后置于案，
再拜。内侍奉表以出授进，次谢皇帝表如前。内侍奏：
“礼毕。”次尚宫引后升堂，《和安乐》作，司宝奉宝至于坐
前，乐止。司宾引内命妇次就位，班首初行，《惠安乐》作，
至位，乐止。命妇皆再拜。司赞引班首升阶，《惠安乐》作，
至阶，乐止。进当皇后，北向致词，称赞，降自西阶，《惠安
乐》作，至位，乐止。内外命妇皆再拜。司言称：“令旨”，命妇
皆再拜。宣令旨讫，又皆再拜。司宾以次引命妇还宫，
《惠安乐》作，出门乐止。次内侍引外命妇出，《咸安乐》作，
至阶上，乐止。北向致词，《咸安乐》作，降阶乐止。外命妇
皆再拜，又宣答如前。内侍奏：“礼毕，皇后降坐”，《徽安乐》
作，皇后归阁，《泰安乐》作，至阁乐止。受贺毕，皇后更常
服升坐。会外命妇，如宫中仪，会毕再拜，以次出。　皇
后归谒家庙，太史局预择日降旨，命礼寺参酌礼典，
所属排办。至日，皇后出宫，至祥曦殿，上升龙檐，出和
宁门，至皇后家庙。本府干办使臣等并侍卫兵士并
衫帽，于大门外香案前排立。俟仪卫至，各两拜，本府
亲属于门内，妇人于厅下侧立，候龙檐升厅，至堂门，
降檐，入幄次，少歇。次本府亲属并立幄前兴居，退诣
家庙，以俟陪列。次本阁官奏请皇后服团冠、背儿，乘
小车入诣家庙。内传传呼乐官，乐作，西阶降车，乐止。
皇后升堂西向位，乐作，两拜，陪位官各两拜，读祝文
两拜，陪位各两拜，如上仪。乐作，乐止如上。皇后还位，
再拜，陪位官各两拜，皇后降东侧阶，升车，乐止。又诣
后堂炷香，如前仪。次赴赐筵，皇后坐于堂中，南向。堂
前施帘，亲属并常服诣厅下，南向谢恩。俟皇后升堂，
诣帘前两拜，妇人于帘内两拜，亲属并系鞋，立定以
俟就坐，供进酒食，如家人礼。至第五盏，各于席前立，
俟皇后降坐，少歇再坐，并如前仪。又至第九盏酒毕，
并靴、笏，各两拜。赐筵、赐物，次于厅前排立谢恩，各两
拜。俟皇后出幄，乘龙檐，亲属北向两拜，退。皇后还内，
诣御前谢恩。筵内御前及送诸阁分夫人、御侍、诏部
职事、内人及诸位次内人、本殿内人，并细色匹帛、盘
盏、细果、海鲜时新吃食，及支给内侍省大官已下及
本殿官吏银绢有差。次日内降旨“封赠皇后三代亲
属，并行推恩。”

《早泛索》。

皇后　下饭七件，　小楪儿五件，　菜蔬五件，　菜
果十合。

亲属　各早食十味。

赐筵。

皇后　“绣高饤十　时果十楪，　脯腊十楪，　细京
果十楪，　细蜜煎十楪，　看果十楪。”

亲属　京果四十垒，　脯腊三百楪，　时果干果共
五百楪。

初坐。

皇后　下酒，吃食九盏，　上细看食十件，　果子意
思十件歇坐　下酒，吃食十盏，　果子十件，　时果十件，
宣赐折食钱。

大官四员，　阁长以下十三员，　皇后阁内人　押
班等二十五人：　本殿随从官、　仪鸾司官、　御酒
库官、　御辇院官、　御厨官、　翰林司官、　祇候库
官、　讲殿幕士、　乐官。

赐筵乐次

宗庙酌献三盏，诸部合“《长生》乐引子。”

“赐筵初坐　蕙兰芳”，《引子》

第一盏，　觱栗起，《玉漏迟》，慢　笛起，侧犯　笛起，《真
珠髻》，　觱栗起，莺穿柳，　合《喜庆曲》，破对舞。

第二盏　觱栗起《圣寿永歌》曲子，　琵琶起，《倾杯乐》。
第三盏　琵琶起，《忆吹箫》。　觱栗起，《献仙音》。

第四盏，　琵琶独弹寿千春　笛起《芳草渡》，　念致
语口号，　勾杂剧时和，“等尧舜禹汤，断送万岁声。”
合意思，副末念。〈雨露恩浓金穴贵风光远送马侯家〉
第五盏，　“觱栗起，卖花声，　笛起，《鱼水同欢》。”

歇坐。

第一盏，　觱栗起，合小唱《帘外花》。

第二盏，　琵琶独弹《无疆寿》。

第三盏，　筝琶方响，《合双双燕》神曲。

第四盏。　《唱赚》

第五盏，　鼓板　觱栗合，小唱舞《杨花》。

再坐。

第六盏，　笙起《寿南山》，　方响起《安平乐》。

第七盏，　筝弹会群仙　笙起《吴音子》，　勾杂剧吴
国宝等做年年好。　断送四时欢，合意思，副永念。〈香生
花富贵绿嫩草精神〉

第八盏，　笛起，《花犯》，　觱栗起金莲，《倒垂莲》。

第九盏，　“诸部合《喜新春》慢曲”，犯　乐官五十人，各
帽子、紫衫、腰带。　都管一人，悫头、公服、腰带、系鞋、执
杖子。

乐官犒设。

内藏库支赐银，　皇后殿外库支赐钱酒，　本府支
犒钱酒。

皇后散付本府亲属宅眷干办使臣已下。

《金谷》。　金瓶，　金《盘盏》。　金环　金。　金钗　金
钱　共金五百两，　银盘盏共二千两，　细色匹段：
“翠领、　翠花、　翠冠、　翠扇、　翠篦环、　银钱画扇。”

龙涎香　画领　、刺绣领　生色罗

绍兴三十二年，追册故妃郭氏为皇后。

按：《宋史孝宗本纪》：绍兴三十二年“六月己卯，孝宗受
禅。八月庚寅，追册故妃郭氏为皇后。九月庚戌，谥皇
后郭氏曰恭怀。十月戊寅，改谥皇后郭氏曰安穆。”

### 孝宗隆兴元年冬十月丙子立贤妃夏氏为皇后

按：《宋史孝宗本纪》云云。

隆兴二年春正月壬辰，御文德殿，册皇后。

按《宋史孝宗本纪》云云。按《舆服志》，龙肩舆，一名棕
檐子，一名龙檐子，舁以二竿，故名檐子。南渡后所制
也。东都，皇后备厌翟车，常乘则白藤舆。中兴以太后
用龙舆，后惟用檐子，示有所尊也。其制：方质，棕顶，施
走脊龙四，走脊云子六，朱漆红黄藤织百花龙为障，
绯门帘、看窗帘，朱漆藤坐椅，踏子，红罗裀褥，软屏夹
幔。“隆兴二年正月，皇后受册毕，择日朝谒。有司具仪
物，乞乘肩舆、龙檐制造。所受给使臣尹肇发纳中宫。
金涂银叶棕榈，朱漆红黄藤织百花龙抨子，碌牙压
贴，镂金雕木腰花泥版龙檐子一乘。金涂银顶子龙
头六，走脊龙四，走脊云子六，贴络龙四十，贴络云子
三十，铎子八，插拴坐龙四，环索金钹遮那一副，檀香
龟背红纱窗四扇，红罗缘红篸门帘一，沥水全，看窗
帘二，朱漆藤面明金雕木龙头椅一，脚踏一，红线绦
结一，朱漆小几二，红罗褥全，红罗缘肩膊席褥一十
六，系带全，金涂银铁胎杆鞫四，鱼钩四，火踏一，朱漆
梯盘全，朱漆衣匣二，金涂铜手把叶段拓叉二，金涂
铜叉头，拖泥行马二，金”涂银叶杠子二，红茸匾绦四，
红罗夹、软屏风、夹幔各一，衬脚席褥、靠背、坐褥及踏
床各一。红帽十字帕一，竿袋四，鱼钩帕二。红油十字
帕、竿袋、鱼钩帕数同上。兜地帕一，围裙一。

### 淳熙三年八月庚辰太上皇诏立贵妃谢氏为皇后冬十月丙子御文德殿册皇后

按：《宋史孝宗本纪》云云。

淳熙十六年二月壬戌，光宗受禅，寿皇圣帝诏立帝
元妃李氏为皇后。

按：《宋史光宗本纪》云云。

### 光宗绍熙五年七月宁宗受禅乙丑太皇太后命立崇国夫人韩氏为皇后丙寅大赦百官进秩一级

按：《宋史宁宗本纪》云云。

### 宁宗嘉泰二年十二月甲申立贵妃杨氏为皇后

按：《宋史宁宗本纪》云云。

### 度宗咸淳三年春正月癸卯册命妃全氏为皇后

按：《宋史度宗本纪》云云。